钦定古今图书集成/明伦汇编/官常典/第451卷 > 班勇
## 钦定古今图书集成/明伦汇编/官常典/第451卷 > 班勇

按《后汉书班超传》：“勇字宜僚，超之少子也。少有父风。
永初元年，西域反叛，以勇为军司马，与兄雄俱出敦
煌，迎都护及西域甲卒而还。因罢都护。后西域绝无
汉吏十馀年。元初六年，敦煌太守曹宗遣长史索班
将千馀人屯伊吾，车师前王及鄯善王皆来降班。后
数月，北单于与车师后部遂共攻没班，进击走前王”，
略有北道。鄯善王急求救于曹宗，宗因此请出兵五
千人击匈奴，报索班之耻，因复取西域。邓太后召勇
诣朝堂会议。先是公卿多以为宜闭玉门关，遂弃西
域。勇上议曰：“昔孝武皇帝患匈奴彊盛，兼总百蛮，以逼障塞，于是开通西域，离其党与。论者以为夺匈奴
府藏，断其右臂。遭王莽篡盗，征求无”厌，匈奴忿毒，遂
以背叛。光武中兴，未遑外事，故匈奴负彊，驱率诸国。
及至永平，再攻敦煌，河西诸郡，城门昼闭。孝明皇帝
深惟庙策，乃命虎臣出征西役，故匈奴远遁，边境得
安。及至永元，莫不内属。会间者羌乱，西域，复绝北卤，
遂遣贵诸国备其逋租，高其价直，严以期会。鄯善、车
师皆怀愤怨，思乐事汉，其路无从。前所以时有叛者，
皆由牧养失宜，还为其害故也。今曹宗徒耻于前负，
欲报雪匈奴，而不寻出兵，故事未度当时之宜也。夫
要功荒外，万无一成，若兵连祸结，悔无及已。况今府
藏未充，师无后继，是示弱于远夷，暴短于海内。臣愚
以为不可许也。旧敦煌郡有营兵三百人，今宜复之，
复置“护西域副校尉，居于敦煌，如永元故事。又宜遣
西域长史将五百人屯楼兰，西当焉耆、龟兹径路，南
彊鄯善，于寘心胆，北捍匈奴，东近敦煌。如此诚便。”尚
书问勇曰：“今立副校尉，何以为便？又置长史屯楼兰，
利害云何？”勇对曰：“昔永平之末，始通西域，初遣中郎
将居敦煌，后置副校尉于车师，既为边方节度，又禁
汉人不得有所侵扰，故外邦归心，匈奴畏威。今鄯善
王尤还汉人外孙，若匈奴得志，则尤还必死；若出屯
楼兰，足以招附其心。愚以为便。”长乐卫尉镡显、廷尉
綦母参、司隶校尉崔据难曰：“朝廷前所以弃西域者，
以其无益于中国而费难供也。今车师以属匈奴，鄯
善不可保信，一旦反复，班将能保北方不为边害乎？”
勇对曰：“今中国置州牧者，以禁郡县奸猾盗贼也。若
州牧能保盗贼不起者，臣亦愿以要斩保匈奴之不
为边害也。今通西域，则匈奴埶必弱；匈奴埶必弱，则
为患微矣。孰与归其府藏，续其断臂哉！今置校尉以
捍抚西域，设长史以招怀诸国，若弃而不立，则西域
望绝；望绝之后，屈就北方，缘边之郡，将受困害，恐河
西城门必复有画闭之儆矣。今不廓开朝廷之德，而
抱屯戍之费，若匈奴遂炽，岂安边久长之策哉！”太尉
属毛轸难曰：“今若置校尉，则西域骆驿遣使，求索无
厌。与之则费难供，不与则失其心，一旦为匈奴所迫，
当复求救，则为役大矣。”勇对曰：“今设以西域归匈奴，
而使其恩德大汉，不为钞盗，则可矣。如其不然，则因
西域租入之饶，兵马之众，以扰动缘边，是为富仇雠
之财，增暴夷之埶也。置校尉者，宣威布德，以系诸国
内向之心，以疑匈奴觊觎之情，而无财费耗国之虑
也。且西域之人，无它求索，其来入者不过禀食而已。
今若拒绝埶归，北属匈奴，并力以寇并凉，则中国之
费不止千亿，置之诚便。”于是从勇议，复敦煌郡，营兵
三百人，置西域副校尉，居敦煌。虽复羁縻西域，然亦
未能出屯。其后匈奴果数与车师共入寇钞，河西大
被其害。延光二年夏，复以勇为西域长史，将兵五百
人出屯柳中。明年正月，勇至楼兰，以鄯善归附，特加
三绶。而龟兹王白英犹自疑未下。勇开以恩信，白英
乃率姑墨、温宿，自缚诣勇降。勇因发其兵，步骑万馀
人，到车师前王庭，击走匈奴伊蠡王于伊和谷，收得
前部五千馀人，于是前部始复开通，还屯田柳中。四
年秋，勇发敦煌、张掖、酒泉六千骑及鄯善、疏勒、车师
前部兵击后部王军，就大破之，首卤八千馀人，马畜
“五万馀头。捕得军就及匈奴持节使者，将至索班没
处斩之，以报其耻，传首京师。”永建元年，更立后部故
王子加特奴为王。勇又使别校诛斩东且弥王，亦更
立其种人为王，于是车师六国悉平。其冬，勇发诸国
兵击匈奴呼衍王，呼衍王亡走，其众二万馀人皆降。
捕得单于从兄勇，使加特奴手斩之，以结车师匈奴
之隙。北单于自将万馀骑入后部，至金且谷，勇使假
司马曹俊驰救之，单于引去，俊追斩其贵人骨都侯。
于是呼衍王遂徙居枯梧河上。是后车师无复卤迹，
城郭皆安，唯焉耆王元孟未降。二年，勇上请攻元孟，
于是遣敦煌太守张朗将河西四郡兵三千人配勇，
因发诸国兵四万馀人，分骑为两道击之。勇从南道，
朗从北道，约期俱至焉耆。而朗先有罪，欲徼功自赎，
遂先期至爵离关，遣司马将兵前战，首掳二千馀人。
元孟惧诛，遂遣使乞降。张朗径入焉耆，受降而还。元
孟竟不肯面缚，唯遣子诣阙贡献，朗遂得免诛。勇以
后期征，下狱，免后卒于家。